Claudiu Zamfir
Echipe tehnice ale Ministerului Economiei, Antreprenoriatului și Turismului (MEAT) și Ministerului Investițiilor și Proiectelor Europene (MIPE) "perfectează cadrul legal" pentru lansarea programului Start-Up Nation (SUN) 2024, a informat oficial MEAT, într-un comunicat transmis StartupCafe.ro, făcând publice unele noutăți care ar putea fi incluse în ediția a patra a schemei de finanțare pentru antreprenorii IMM.
Cea de-a IV-a ediție a schemei de ajutoare pentru firme presupune finanțări din fonduri europene nerambursabile în valoare totală de aproximativ 400 de milioane de euro, prin Programul Educație și Ocupare (PEO) 2021- 2027, a mai precizat Ministerul Economiei.
"În prezent echipele tehnice MEAT – MIPE perfectează cadrul legal necesar lansării acestui program pentru stimularea antreprenoriatului românesc și crearea de noi locuri de muncă, cu accent pe educație și training", potrivit MEAT.
În condițiile în care deja o serie de consultanți au cerut antreprenorilor avans din onorariile de consultanță să le pregătească proiectele pentru viitorul program de ajutoare, Ministerul Economiei subliniază că "programul se află încă în etapa de pregătire, iar orice informații oficiale despre punerea acestui proiect în consultare publică, adoptarea cadrului legislativ aferent și deschiderea perioadei de înscriere vor fi comunicate exclusiv de MEAT și vor fi publicate pe site-urile oficiale www.economie.gov.ro și www.imm.gov.ro, precum și pe canalele Social Media ale instituției".